Jesú capee wameri cʉ̃ cá-áti iñoobato quena judío maja cʉ̃ ca-apiʉjaquẽma.
Cʉ̃re na ca-apiʉjaquẽto tirʉmʉpʉ macacʉ Isaía cʉ̃ ca-ucarica wamere bairona ca-baiwʉ.
Oco bairo ca-ucayayupi Isaía:
Jicãʉ mácana jã ca-buiorijere apiʉjaquẽema.
Mani Ʉpaʉ Dio cʉ̃ cá-áti iñoorije tʉjʉbana quena apiʉjaquẽema.
To bairi Isaía cʉ̃ ca-ĩrica wamere bairona Jesúre ca-apiʉjaqueti majuucõawã.
Isaía oco bairo ca-ucayupi ape wame tunu:
Dio ye quetire ca-buiorã na ca-buiorijere camaja na ca-api majiquẽto na cá-ájupi Dio.
To bairi caroaro cʉ̃ cá-átiere tʉjʉbana quena tʉjʉ majiquetigarãma.
Api puo majiquetibana apiʉjaquetigarãma.
To bairi,
“Caroorije jã cá-átajere jã majirioya,”
Diore ĩi majiquetigarãma,
ca-ĩiñupi Isaía.
Isaía ti wamere buioʉ ca-ĩi ucayayupi.
Cʉ̃ majuuna Jesú cʉ̃ ca-tutuarijere,
cʉ̃ ca-aji baterijere ca-tʉjʉyayupi cʉ̃ ãnacʉ.
Tiere tʉjʉri to bairona ca-ucayayupi.
Judío maja capaarã Jesúre,
“Dio cʉ̃ ca-jooricʉ ãcʉmi,”
cʉ̃ ca-ĩi tʉgooña nʉcʉbʉgowã bairã pʉa.
Jicãarã na ʉparã quena to bairona ca-ĩi tʉgooña nʉcʉbʉgowã.
To bairo cʉ̃re tʉgooña nʉcʉbʉgobana quena ca-ĩi buio baujaquẽma,
fariseo majare uwibana.
Neñapo buerica wiipʉ jã ca-ano jã buurema ĩirã ca-ĩi baujaquẽma.
Dio caroaro nare cʉ̃ ca-ĩi tʉjʉro netoro ca-booyupa camaja to bairo caroaro nare na ca-ĩi tʉjʉpe macare.
Jesú nipetirã na apiato ĩi tutuaro wadari na ca-ĩi buiowĩ:
—Yʉre ca-apiʉjarã yʉ jeto meere apiʉjama.
Yʉ Pacʉ,
yʉre ca-jooricʉ quenare apiʉjarã áama.
Yʉre ca-majirã yʉre ca-jooricʉ quenare majima.
Ca-jĩa bujubojaʉre bairona ca-ãcʉ̃ yʉ cá-apʉ́ ati yepapʉ.
Yʉre ca-apiʉjarã ca-naitĩaropʉre ca-ãnare bairo na aniqueticõato ĩi yʉ cá-apʉ́.
Nare yʉ ca-buiorijere api majigarãma.
Caroaro ca-api majirã anigarãma.
Yʉ ca-buiorijere apibana quena tiere cá-átiquẽna ca-bui pacoorã anigarãma.
To bairo na ca-baibato quena na yʉ popiyeyequetigʉ.
Ati yepa macanare na popiyeyei acʉ́ mee yʉ ca-baiwʉ.
Nare netooʉ acʉ́ yʉ cá-ápʉ́.
Yʉre ca-booquẽna,
yʉ ca-buiorijere cá-átigaquẽna Dio cʉ̃ ca-popiyeyeparã ani tʉgama.
Yʉ ca-buiorije na ca-apiʉjaquẽtie jʉgori na popiyeyegʉmi Dio ati ʉmʉrecóo ca-petiropʉre.
Yʉ majuuna yʉ ca-buiogaro yʉ buioquẽe.
Yʉ Pacʉ,
yʉre ca-jooricʉ,
“To bairo ĩi buioya,”
yʉre cʉ̃ ca-ĩi rotiro yʉ buionucu.
Yʉ maji,
yʉ Pacʉ cʉ̃ ca-rotirijere ca-apiʉjarã catícõa aninucugarãma.
To bairi yʉre cʉ̃ ca-buio rotiricarore bairona camajare na yʉ buio,
ca-ĩiwĩ Jesú.